Covid-19: Taxi's mag vol wees mits passasiers maskers dra | Maroela Media
'n Taxi-staanplek in Durban word afgespuit. (Foto: Bongani Mbatha, AP)
"Vervoer is die grootste verspreider van virusse. Die nuwe koronavirus het deur die lug [deur middel van vliegtuie] na Suid-Afrika gekom. Dit gaan nou deur middel van taxi's, treine en roekelose optrede versprei."
Só het Fikile Mbalula, minister van vervoer, Woensdag gedurende 'n mediakonferensie by 'n taxi-staanplek in Johannesburg gesê nadat hy met belanghebbendes in die taxibedryf vergader het.
Tog het die departement van vervoer nou die regulasies effens verslap vir taxi's wat noodsaaklike werkers en begunstigdes van maatskaplike toelaes die volgende drie weke moet vervoer. Aanvanklik is bepaal dat minibustaxi's nie meer as drie persone op 'n slag mag vervoer nie. Mbalula het egter Woensdag gesê taxi's mag tot hul volle kapasiteit laai, mits passasiers hul hande ontsmet en maskers gedurende die rit dra. Die regering sal die taxibedryf oor die komende dae van maskers en handontsmettingsmiddel verskaf. Hulle mag egter steeds net 'n bepaalde tyd van die dag op die pad wees.
Taxibestuurders wat nié hul passasiers van maskers en handontsmettingsmiddel gedurende 'n rit kan voorsien nie, mag die voertuig tot 70% van die voertuig se kapasiteit laai.
Pendelaars ontsmet hulle hande in Johannesburg. (Foto: Themba Hadebe, AP)
Dit beteken dat minibusse wat die kapasiteit het om tien passasiers te vervoer, slegs sewe passasiers sal mag vervoer. Minibusse met 15 sitplekke, mag dan slegs tien passasiers vervoer en minibusse met 22 sitplekke, slegs 15 passasiers, het Mbalula verduidelik.
Volgens Mbalula moet alle taxi's ook deurgaans ontsmet word– selfs ná die afsonderingstydperk. Taxibestuurders is ook verantwoordelik daarvoor om 'n behoorlike afstand tussen passasiers in 'n taxi te handhaaf. Die minister het juis omstanders gedurende die mediakonferensie gevra om verder van mekaar weg te beweeg.
Mbalula het dit duidelik gestel dat slegs 'n beperkte mate van openbare vervoer tussen 05:00 en 09:00 en 16:00 tot 20:00 beskikbaar gestel word vir noodsaaklike werkers wat gedurende die algehele afsondering na hul werkplek vervoer moet word.
Die diens word ook vandeesweek uitgebrei op grond van die Suid-Afrikaanse agentskap vir maatskaplike sekerheid (Sassa) se betaaldae. Dit beteken dat taxi's tot Vrydag begunstigdes vanaf 05:00 tot 20:00 mag vervoer om sodoende hul maatskaplike toelae by betaalpunte te gaan afhaal. Geen taxi's mag na 21:00 in die strate gesien word nie, het Mbalula gesê.
Die minister doen 'n beroep op burgers om winkels in hul omgewing te besoek. Dit is dus nie nodig om 'n taxi te neem om kos te gaan koop nie, het die minister gesê.
Ek kan my vrou en 6 kinders van allae voorsien. So mag ek hul almal inlasi?
Ek stem saam dat taxi's nie in die aand op die paaie moet wees nie, maar ek werk by 'n voedsel fabriek en ons nagskof begin 22h00, dit beteken nou dat die mense wat van nagskof af kom on 21h45 nie kan huis toe gaan nie, Mnr die minister dit is algemeen dat skofte vanaf 06h00 tot 14h00 en dan van 14h00 tot 22h00 en dan weer van 22h00 tot 06h00 loop, dalk moet jy bietjie kyk na die tye
Taxis en oop grense is die probleem
Dit maak nie sin. Een berig se dat die drae van maskers dra meer by tot die oordrag van die virus en dan se hulle weer jy moet n masker dra. Wat moet jy nou doen?
Diékant is dit taxis met maskers op, in die ander berig slaap dit in die pragtigste rye wit tonneltente op groen rugbyvelde, speel sokker en wat nog dat die biesies bewe. As hierdie 21 dae verby is gaan hulle sukkel om die mense weer op straat te kry. As ek daar moet wees sal my ook nie kan 'moove' nie.